

**VLADA REPUBLIKE HRVATSKE**

Zagreb, 6. studenoga 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Nacrta memoranduma o suradnji između Republike Hrvatske i Međunarodne pomorske organizacije (IMO) o sudjelovanju u programu revizije države članice IMO-a. |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov

***Prijedlog***

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_ donijela

**Z A K L J U Č A K**

1. Prihvaća se Nacrt memoranduma o suradnji između Republike Hrvatske i Međunarodne pomorske organizacije (IMO) o sudjelovanju u programu revizije države članice IMO-a, u tekstu koji je Vladi Republike Hrvatske dostavilo Ministarstvo mora, prometa i infrastrukture aktom, KLASA: 910-01/23-01/136, URBROJ: 530-04-1-1-24-11, od 21. listopada 2024.
2. Ovlašćuje se potpredsjednik Vlade Republike Hrvatske i ministar mora, prometa i infrastrukture da, u ime Republike Hrvatske, potpiše Memorandum iz točke 1. ovoga Zaključka.
3. Zadužuje se Ministarstvo mora, prometa i infrastrukture za koordinaciju provedbe Memoranduma iz točke 1. ovoga Zaključka.

KLASA:

URBROJ:

Zagreb,

PREDSJEDNIK

mr.sc. Andrej Plenković

**OBRAZLOŽENJE**

Predmetnim zaključkom predlaže se Vladi Republike Hrvatske prihvaćanje Nacrta memoranduma o suradnji između Republike Hrvatske i Međunarodne pomorske organizacije (IMO) o sudjelovanju u programu revizije države članice IMO-a.

Međunarodna pomorska organizacija izradila je i dopisom od 2. travnja 2024. godine dostavila Ministarstvu mora, prometa i infrastrukture tekst Nacrta memoranduma o suradnji između Republike Hrvatske i Međunarodne pomorske organizacije (IMO) o sudjelovanju Republike Hrvatske u programu revizije države članice IMO-a.

Memorandumom se uređuju prava i obveze ugovornih strana vezano za sudjelovanje Republike Hrvatske u programu revizije država članica IMO-a. Reviziju će u Republici Hrvatskoj, u skladu sa ovim Memorandumom i Rezolucijom Vijeća IMO-a A.1067(28), provesti osobe koje za tu svrhu imenuje IMO.

Svrha revizije je utvrđivanje stanja vezano za provedbu zahtjeva konvencija IMO-a od strane nadležnih tijela u Republici Hrvatskoj te ispravljanje uočenih nedostataka. Revizija je obavezna i obavlja se sukladno planu revizije danom u dokumentu Vijeća IMO-a C 129/8(a).

Provedba Memoranduma ne zahtijeva dodatne financijske obveze za državni proračun Republike Hrvatske. Sredstva za troškove putovanja za osobe koje će provesti reviziju, a koje snosi Republika Hrvatska, biti će osigurana u okviru redovitih sredstava na pozicijama Ministarstva mora, prometa i infrastrukture u državnom proračunu za 2025. godinu iz kojih će se izvršiti povrat Međunarodnoj pomorskoj organizaciji.

U ime Republike Hrvatske, Sporazum će potpisati gospodin Oleg Butković, potpredsjednik Vlade i ministar mora, prometa i infrastrukture.

Za koordinaciju provedbe Memoranduma zadužuje se Ministarstvo mora, prometa i infrastrukture.